บาทเปิด 31.29 บาทต่อดอลลาร์ แข็งค่าต่อเนื่อง
เงินบาทเปิดตลาด 31.29 บาทต่อดอลลาร์ แข็งค่าต่อเนื่องเกาะกลุ่มภูมิภาค ตลาดรอติดตามผลการประชุมเฟด
10 มิ.ย. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้ที่ระดับ 31.29 บาท/ดอลลาร์ จากเย็นวานนี้ที่ปิดตลาดที่ระดับ 31.34/36 บาท/ดอลลาร์ "เงินบาทแข็งค่าลงมาต่อเนื่อง เป็นการทำสถิติในรอบ 3 เดือนนับจากต้นเดือนมี.ค.63 แต่เป็นการแข็งค่าเกาะกลุ่มไปกับภูมิภาคหลังอัตราผลตอบแทนพันธบัตรสหรัฐฯปรับตัวลดลงมาเยอะ ขณะที่ราคาทองคำบวกขึ้นไปกว่า 10 เหรียญสหรัฐฯ ส่วนตัวเลขเศรษฐกิจสหรัฐฯที่รายงานออกมาเมื่อคืนนี้มีผลค่อนข้างจำกัด" นักบริหารเงิน กล่าว
นักบริหารเงิน ประเมินกรอบการเคลื่อนไหวของเงินบาทในวันนี้ไว้ระหว่าง 31.25-31.40 บาท/ดอลลาร์ โดยตลาดรอผลการประชุมคณะกรรมการนโยบายการเงินของธนาคารกลางสหรัฐ (FOMC)